宋定伯捉鬼

南阳宋定伯，年少时，夜行逢鬼。问之，鬼言：“我是鬼。” 鬼问：“汝复谁？” 定伯诳之，言：“我亦鬼。” 鬼问：“欲至何所？” 答曰：“欲至宛市。” 鬼言：“我亦欲至宛市。” 遂行。
数里，鬼言：“步行太亟，可共递相担，何如？” 定伯曰：“大善。” 鬼便先担定伯数里。鬼言：“卿太重，将非鬼也？” 定伯言：“我新鬼，故身重耳。” 定伯因复担鬼，鬼略无重。如是再三。定伯复言：“我新鬼，不知有何所畏忌？” 鬼答言：“惟不喜人唾。” 于是共行。道遇水，定伯令鬼先渡，听之，了然无声音。定伯自渡，漕漼作声。鬼复言：“何以作声？” 定伯曰：“新死，不习渡水故耳，勿怪吾也。”
行欲至宛市，定伯便担鬼著肩上，急持之。鬼大呼，声咋咋然，索下，不复听之。径至宛市中下著地，化为一羊，便卖之恐其变化，唾之。得钱千五百，乃去。于时石崇言：“定伯卖鬼，得钱千五百文。”